विचारधाराओं के बारे में एक खतरनाक बात मुझे यह लगती है कि जब कोई समाज किसी एक विचारधारा को पूरी तरह अपना लेता है तो उससे भिन्न प्रकार की विचारधारा स्वयमेव उस समाज के लिए अस्वीकार्य हो जाती है। जो समाज बच्चों को गलती के लिए दण्डित करने को गलत मान लेता है उसके लिए ताडय़ेत दश वर्षाणि जैसी किसी प्राचीन विचारसरणी तक लौट पाना असंभव सा हो जाता है। आज जो व्यक्ति स्वयं अधिक पैसा खर्च न करके उसे अपने बच्चों या अन्य जरूरतमंद लोगों के लिए बचा कर रखना चाहता है या जो बहुत ज्यादा व्यवस्था बनाए रखने या नियमानुसार काम करने की बात करता है उसे आज के मनश्चिकित्सक ओ सी पी डी (ओब्सेसिव कम्पल्सिव पर्सनेलिटी डिसऑर्डर) से ग्रस्त बता देते हैं। जब तक संभव है जिंदगी के मजे ले लो ; भाड़ में जाएं आपके बाद जन्म लेने वाले , आज के नए चार्वाक-वादी कहते लगते हैं।